Olimpiese Spele: Talle stede sê ‘nee dankie’(Foto: AP Photo/Jae C. Hong) Honderde dorpe en stede in Japan is gedwing om weer te dink oor planne om Olimpiese spanne te huisves, omdat openbare verskynings nie weens die Covid-19-pandemie sal kan plaasvind nie en duur veiligheidsmaatreëls tot gevolg sal hê. Die westelike dorp Okuizumo het meer as $5 miljoen spandeer om Indië se hokkiespan vir die voor-Spele opleidingskamp te huisves, maar weens Covid-19 moes die besoek gekanselleer word. Ná geld in verskeie sportfasiliteite belê is, het Okuizomo onttrek toe dit duidelik geword het dat hy biosekuriteitsmaatreëls met gereëlde virustoetse en mediese sorg sal moet verskaf. “Ons wou hê een van die wêreld se topspanne moet ons dorp kom besoek sodat hulle hul vaardighede vir ons plaaslike kinders kan wys,” het ŉ plaaslike beampte, Katsumi Nagasi, aan AFP gesê. “Dit blyk nou egter onmoontlik te wees.” Meer as 500 munisipaliteite het aangedui dat hulle atlete en beamptes sal huisves in ŉ poging om voordele uit die Olimpiese Spele tot buite Tokio uit te brei. Sommige, soos Okuizumo, het reeds planne geskrap om oorsese atlete te huisves, terwyl ander sorgvuldige programme probeer beplan – met die hoop dat hulle almal veilig sal kan hou. In plaas daarvan om inwoners die kans te gee om die elite atlete te ontmoet en nuwe sportsoorte te probeer, sal dorpe enige planne vir fisiese interaksie, skoolbesoeke en openbare opleidingsessies moet kanselleer. Kurihara, in die noordelike Miyagi-prefektuur, sou Suid-Afrika se hokkiespan huisves, maar het besluit die uitgawes is nie meer die moeite werd nie, gegewe die beperkings wat die virusmaatreëls verg. “Dit is ŉ projek wat ons belastinghulpbronne sal gebruik,” het Hidenori Sasaki, ŉ beampte van die plaaslike onderwysraad, aan AFP gesê. “As dit dan net atlete is wat aan ŉ opleidingskamp deelneem sonder enige kontak met plaaslike inwoners, sal plaaslike inwoners nie die voordele geniet nie.” In sommige gevalle het Olimpiese spanne reeds gekanselleer – besorg oor die risiko van infeksie voor die Spele. Australië se swemspan het sy plan laat vaar om in Nagaoka in Niigata te oefen, het die burgemeester in Maart aan media gesê. Kanada se tafeltennisspan sal ook nie meer na Okaya-stad in Nagano gaan nie. Tomoko Hirose van die stadbeplannerskomitee, is van voornemens om plakkate van die atlete in die dorp op te sit. “Ons aanmoediging gaan dalk ŉ eenrigting-interaksie wees, sonder fisiese kontak, maar gegewe die situasie moet ons maar net aanbeweeg,” het sy aan AFP gesê. Nie alle gasvryheidsdorpe het hul planne laat vaar nie. Tsuruoka in Yamagata-prefektuur sal verskeie Olimpiese en Paralimpiese atlete en beamptes van Moldowa en Duitsland huisves. Die stad het al jare lank bande met Moldowa, het Takayuki Ito, ŉ beampte van die stad se onderwysraad, gesê. “Dis belangrik vir ons om voort te gaan met ontmoetings,” het Ito aan AFP gesê, met verwysing na onlangse aanlyn boogskiet-kompetisies tussen die twee lande. “Daar is goed wat mens kan doen sonder om baie geld uit te gee. Ons voel goed oor ons program.” Dit sal egter nie eenvoudig wees nie. Die atlete sal in hul eie koshuis bly en slegs op toegewyde roetes na gimnasiums en opleidingsgeriewe mag beweeg. Geen kontak met inwoners word toegelaat nie. Yonago, in die westelike Tottori, sal ook dosyne mense van Jamaika se swem-, gimnastiek- en Paralimpiese bootspanne huisves. Die stad het al sedert 2015 bande met Jamaika en glo sy gasvryheidspligte sal dié band verstewig, het Kyohei Takahashi, van die stad se sportbevorderingseenheid, gesê. Die atlete sal op ŉ toegewyde vloer bly en ŉ personeel-hysbak in die hotel gebruik. Hulle sal die voorportaal en hoofingang vermy om kontak te beperk. Hulle sal ook gereeld vir die virus getoets kan word. Daar is ook toegewyde roetes na gimnasiums en swembaddens. “Ons het baie vroeg al beplan,” het Takahashi gesê. “Ons sal nie in hierdie stadium die atlete kan ontmoet nie, maar die nalatenskap sal bly.”